Hevisaurus - Pekka Karjalainen (2015)
Pekka Karjalainen (s. 1961) on tehnyt 1980-luvulta alkaen uraa äänisuunnittelijana, säveltäjänä, käsikirjoittajana ja ohjaajana. Hänen ohjaustöihinsä kuuluvat mm. pitkät komediaelokuvat Hysteria (1993), Kummelin Jackpot (2006) ja Matti Grönbergin kanssa ohjattu lastenelokuva Herra Heinämäki ja Leijonatuuliviiri (2011). Karjalainen on ohjannut myös televisioelokuvan Beatlehem (2003) ja lukuisia lyhytelokuvia kuten Pastoraali (1995), Onneksi on runo (1997) ja Minä, joki ja metsä (2000). Vuonna 1998 hän ohjasi CP-vammaisista kertovan televisioelokuvan Minäkin rakastan sinua. Kehitysvammaisten nuorten rakkaussuhteita käsitteli myös Leena Virtasen käsikirjoittama, Karjalaisen ohjaama pitkä näytelmäelokuva Vähän kunnioitusta (2010). Pekka Karjalaisen ohjaamassa koko perheelle suunnatussa pitkässä seikkailuelokuvassa Hevisaurus (2015) nähdään Hevisaurusten matka luolasta esiintymislavoille. Matkalle mahtuu monenlaista mutkaa, kuten uuden kotiluolan löytäminen ja vielä munassa asuvan pikkusiskon suojeleminen. Elokuvassa kymmenvuotiaat Toni (Milo Snellman) ja Suvi (Salli Siivonen) pelastavat Hevisaurukset ahneen liikemiehen Maximin (Taneli Mäkelä) kynsistä. Tämä on suunnitellut niistä vetonauloja Hupimaailma-huvipuistoonsa. Useita liskolajeja edustavaan Hevisaurus-yhtyeeseen kuuluvat Herra Hevisaurus (laulu), Komppi Momppi (rummut), Riffi Raffi (kitara), Milli Pilli (kosketinsoittimet) ja Muffi Puffi (basso). Viiden dinosauruksen muodostama lasten suosikkiyhtye Hevisaurus oli syntynyt vuonna 2009. Lastenheviyhtye oli julkaissut elokuvan ensi-iltaan mennessä seitsemän albumia. Ensimmäinen kokoelma Jurahevin ikivihreät ilmestyi kuvausten jälkeen 24.10.2014. Yhtye on palkittu parhaan lastenmusiikkilevyn Emmalla ja levyjä on ehditty myydä yli 170 000 kappaletta pelkästään Suomessa. Argentiinassa on perustettu vastaava paikallinen yhtye, joka on julkaissut kaksi albumia espanjaksi Hevisaurios-yhtyeen nimellä. Ohjaaja Pekka Karjalainen kertoi tutustumisestaan Hevisauruksiin Film-o-holic-verkkolehden haastattelussa 27.11.2015: "Kävin katsomassa Hevisaurusta ensimmäistä kertaa livenä Barona-areenalla järjestetyssä joulukonsertissa ja innostuin samantien. Kyseessä oli hyvää musiikkia soittava bändi, joka oli todella visuaalinen ja hahmot lavalla olivat erittäin mielenkiintoisia." Elokuva kertoi myös hahmojen taustasta: "Ensimmäisellä levyllä julkaistu Syntytarina pyrittiin pitämään tarinassa. On olemassa ryhmä sauruksia, jotka asustavat Velhovuoren uumenissa ja sitten tapahtuu räjähdys ja he kuoriutuvat. Seurasimme sitä tarinaa, joka levyllä on, ja hahmot ja heidän luonteenpiirteensä pyrittiin pitämään samanlaisina kuin lavalla." Yhtyeen johtohahmoa Herra Hevisaurusta elokuvassakin esittävä Olavi Tikka kertoi Helsingin Uutisten haastattelussa 18.9.2014: "Elokuvan hevisaurukset ovat vanhoja tuttuja. Olen pohjustanut elokuvan käsikirjoittajille hahmojen luonteet ja Herra Hevisaurusta teen samalla tavalla kuin tähänkin asti." Hän jatkoi: "Elokuvan hevisaurukset eivät ole supersankareita, vaan liskoja, jotka opettelevat elämää lasten silmin. Se on itsenäistymistarina, jossa opitaan ymmärtämään empatiaa ja ystävyyden merkitystä." Pekka Karjalainen kertoi Keskisuomalaisen 21.11.2015 haastattelussa Hevisaurusten luomisesta elokuvassa: "Hahmot olivat elokuvassa livenä, mutta päät yhdistettiin niihin tietokoneella tehdyn animoinnin jälkeen. Saatiin kasvot eläviksi." Animaatiota ja live-kuvaa on yhdistetty Suomessa ennenkin, mutta ei pitkän elokuvan mitassa. Olavi Tikka on yhtyeen jäsenistä ainoa, joka esiintyy elokuvassa. Muiden dinohahmojen 15-kiloisten pukujen sisällä hikoilevat teatterikoululaiset. Film-o-holic-verkkolehdessä huomioitiin, että keikkalavoille luotujen Hevisaurusten uudet puvut on suunniteltu elokuvaa varten, jotta ne näyttäisivät paremmilta lähikuvissa. Karjalaisen ehtona projektille oli, että dinosaurukset saadaan näyttämään aidommilta ja niiden kasvoista tehtiin tietokoneanimaation avulla ilmeikkäät. Jälkitöistä vastasi Talvi Digital. Kuvaaja Konsta Sohlbergin sähköpostikirjeen 6.9.2021 ja elokuvan call sheetien mukaan Hevisaurusta kuvattiin syys-lokakuussa 2014 Helsingissä, Espoossa, Vantaalla ja Sipoossa 28 kuvauspäivän ajan. Kamerana oli Arri Alexa XT -digikamera, linsseinä käytettiin Angenieux Optimo 28-340 -zoomia ja Cooke MiniS4i -kiintolasisarjaa. Elokuvasta Hevisaurus tutut kappaleet Juranoid, Hevitwist, Rupuliina, Tuokaa ruokaa, Aarrejahti, Pirkolla on purkkaa, Jurahevarit, Teksasin jättiläinen ja Räyh! otettiin mukaan cd-albumille Soittakaa Juranoid! (Sony Music, 2015). Elokuvan ensi-iltakierros käynnistyi 27.11.2015. Se sai elokuvateattereissa 70 540 katsojaa. Elokuvan dvd-julkaisu sisältää lisämateriaaleina osiot Näin tehtiin Hevisaurus-elokuva, Elokuvan dubbaus, Hevisaurusten animointi, Lapsinäyttelijät Salli ja Milo, Musiikkivideo Juranoid ja elokuvan traileri. Teksti: Juha Seitajärvi / Suomen kansallisfilmografia 2021